Krajčí, Marek, poslanec NR SR (2024-09-10):
Ďakujem pekne za slovo. Áno, je pravda, táto procedúra v pravidelných intervaloch prebieha týmto parlamentom, pretože máme tak nastavenú legislatívu, že každú jednu molekulu musí schvaľovať parlament. A to je presne otázka, či to tak má byť. Dnes sme sa dozvedeli na pôde výboru veľmi dobrú správu, že sa pripravuje novelizácia v podstate zákonov v zmysle, že sa nebude musieť každá jedna, ako by som to povedal, napodobenina molekuly, ktorá spôsobuje dané problémy a je už na tomto liste, pretože ju vieme chemicky upraviť a zrazu je tam nejaká iná koncovka, už sa nebude musieť prácne celým legislatívnym procesom dostávať na zoznam zakázaných látok. Tak to som sa veľmi potešil. Avšak treba si uvedomiť jednu jednoduchú vec, že nikde nie je napísané, že o tom máme rokovať teraz. A to je možno aj otázka, alebo odpoveď pre pána poslanca Šimka, že tie problémy s tými novými látkami, ktoré dnes ideme zakázať, sú tu od augusta minulého roka. Takže ak to chcete hodiť na tú vládu, tak tá vláda nemala v podstate absolútne žiadnu príležitosť to rýchlo dať do zákona, pretože však vieme, kedy boli voľby, že? Ale pani ministerka mala na to rok. A čakalo sa. A boli sme tu koľko, koľko skrátených legislatívnych konaní sme tu mali? A dokonca sme tu mali šialený prílepok, myslím, že k zákonu pána poslanca Baláža, kedy ste potrebovali rušiť NIHO. Absolútny prílepok, ktorý je teraz na Ústavnom súde. Viete, keby niekto dal takýto prílepok, tak myslím, že nikto by nenamietal, nikto by to na ten Ústavný súd ani nedal a bol by pokoj. A žiaľ, sme tu až za rok. Takže ja sa pýtam, že či toto nie je zanedbanie právomocí, ktoré minister má a ktoré si mal urobiť trošku skôr. Najmä preto, pretože pani ministerka dokázala v priebehu pár dní hasiť problémy, ktoré mali finančné skupiny, dokázala robiť zmeny, išlo sa tu do skrátených legislatívnych konaní, keď bolo treba poopravovať veci, ktoré niekomu nevyhovovali, ale takáto zásadná vec, ktorá kľudne mohla ísť do skráteného legislatívneho konania úplne v pohode, tu nebola. Takže keď by ste takto akože, by som povedal, že dosť neodborne akože napadli že predchádzajúcu vládu, tak ja vám to chcem fakt v pokoji vysvetliť, ako to bolo. Takto to presne bolo. A treba si uvedomiť, že tuná naozaj šlo v tomto prípade o akútny problém, pretože verejnosť je cez mediálne informácie informovaná o tej zakázanej látke HHC-P už fakt od augusta. Médiá prinášajú desivé príbehy o zdrogovaných a závislých deťoch. Vlani v auguste sa verejnosť mohla dočítať o tom, ako 15-ročnému dieťaťu po jointe z automatu bolo zle a prespalo dva dni. A v máji tohto roku pre Denník N prehovoril psychológ, ku ktorému od vlaňajšieho septembra prišlo v súvislosti s touto látkou HHC-P 30 závislých pacientov, z toho až 28 bolo neplnoletých, a dokonca osem z nich musel poslať na psychiatriu, nakoľko sa u nich objavila toxická psychóza. Takže toto je naozaj úloha ministra zdravotníctva, chrániť zdravie a aj životy občanov a v takýchto situáciách pristupovať rýchlo a aj takéto zákony dávať do skráteného legislatívneho konania. To sa naozaj očakáva. Za toto by ľudia tlieskali a rovnako aj my by sme za to tlieskali. Pani ministerka to neurobila. Takže, samozrejme, my tento zákon podporíme všetkými desiatimi, ale musíme si povedať, že teda prichádza to naozaj riadne, ale riadne neskoro. Ďakujem pekne.